Bathabile Dlamini met R200 000 beboet vir meineed | Maroela Media
Bathabile Dlamini (Foto: GCIS)
Bathabile Dlamini, die voormalige minister van maatskaplike werk wat skuldig bevind is op aanklagte van meineed, is Vrydag tot vier jaar tronkstraf of 'n boete van R200 000 gevonnis. Indien sy kies om tronk toe te gaan, sal die helfte van die vonnis vir vyf jaar opgeskort word.
Dlamini se regsverteenwoordiger het in die landdroshof in Johannesburg aangedui dat sy kliënt eerder die boete van R200 000 sal betaal, wat met die helfte opgeskort is. Die staat het nie die besluit teengestaan nie.
Landdros Betty Khumalo het Dlamini opdrag gegee om Vrydag reeds R20 000 te betaal. Die oorblywende R80 000 is voor 29 April betaalbaar, anders moet sy tronkstraf uitdien.
"Indien sy versuim om die boete te betaal, sal daar onaangename gevolge wees," het Khumalo in die hof gesê.
Dlamini is tans die president van die ANC se vroueliga en lid van die nasionale uitvoerende komitee (NUK) nadat sy in 2019 as minister bedank het.
Maroela Media het vroeër berig die aanklag van meineed hou verband met haar getuienis tydens 'n ondersoek wat destyds deur die hoogste hof gelas is oor haar rol in die sogenaamde maatskapliketoelae-krisis van 2017.
Dlamini het vroeër onskuldig gepleit op dié aanklag van valse getuienis in 2018 voor die Konstitusionele Hof. Sy het deurgaans volgehou dat indien sy wel valse getuienis afgelê het, sy dit onwetend gedoen het.
Wat `n grap!!
Sy moet dan maar die boete ook onwetend betaal , jy wil mos lieg.
Sy is so arrogant, ek glo nie sy sal 'n sent betaal of 'n dag in die tronk spandeer nie.
Piesang republiek geregtigheid. 'n Gewone burger so gaan sit het, moontlik sonder die keuse van 'n boete. Seker bedoel as 'n April grap.